Source: https://www.socpoist.sk/zanik-naroku-na-vyrovnavaci-priplatok/60904s
Timestamp: 2019-09-17 19:16:42+00:00
Document Index: 15816657

Matched Legal Cases: ['§ 45', '§ 82', '§ 117', '§ 13', '§ 69', '§ 69', '§ 81', '§ 82', '§ 117']

Sociálna poisťovňa - Vyrovnávací príplatok
Rozdelenie ČSFR
Vznik nároku
Suma vyrovnávacieho príplatku
Poukazovanie vyrovnávacieho príplatku
Zánik nároku na vyrovnávací príplatok
Úvod > Dôchodkové poistenie > Vyrovnávací príplatok
Od 1. januára 2016 bola zavedená dôchodková dávka poskytovaná zo starobného poistenia, vyrovnávací príplatok.
Od 1. januára 2018 majú nárok na vyrovnávací príplatok aj poistenci, ktorým bol priznaný predčasný starobný dôchodok.
Účelom vyrovnávacieho príplatku je kompenzovať negatívne dôsledky rozdelenia Českej a Slovenskej Federatívnej Republiky (ČSFR) na dôchodky niektorých poistencov.
Vyrovnávací príplatok má zabezpečiť, aby úhrnná suma slovenského a českého starobného dôchodku dosiahla sumu dôchodku, ktorá by poistencovi patrila, ak by sa aj doby zabezpečenia získané pred 1. januárom 1993 hodnotili na účel slovenského starobného dôchodku, za predpokladu, že splní ostatné zákonom stanovené podmienky.
Slovenská republika a Česká republika po rozdelení ČSFR museli vyriešiť otázku, akým spôsobom si rozdelia príslušnosť na hodnotenie dôb zabezpečenia poistencov získaných pred rozdelením ČSFR. Všetky doby zabezpečenia získané pred rozdelením ČSFR hodnotí na dôchodkové účely iba jeden z nástupníckych štátov v súlade so Zmluvou medzi Slovenskou republikou a Českou republikou o sociálnom zabezpečení (ďalej len „Zmluva“).
Kým pred rozdelením ČSFR platila na území oboch štátov rovnaká právna úprava určenia sumy dôchodku, v súčasnosti sa suma dôchodku v Českej republike určuje inak ako suma dôchodku v Slovenskej republike. Z týchto rozdielov vyplýva, že pre niektorých dôchodcov by bolo výhodnejšie, keby im aj doby zabezpečenia získané pred 1. januárom 1993 hodnotila Sociálna poisťovňa a nie Česká správa sociálneho zabezpečenia.
Keďže Sociálna poisťovňa je povinná rešpektovať Zmluvu, nemôže zhodnotiť doby zabezpečenia, ktoré sú podľa Zmluvy českými dobami. Na druhej strane je však potrebné zamedziť tomu, aby boli poistenci znevýhodnení len z dôvodu, že sa štát, v ktorom žili a pracovali, rozdelil. Na tento účel bol schválený vyrovnávací príplatok.
Poistenec má nárok na vyrovnávací príplatok od dátumu, od ktorého žiada priznať vyrovnávací príplatok, najskôr však
od 1. januára 2016, ak mu bol priznaný starobný dôchodok,
od 1. januára 2018, ak mu bol priznaný predčasný starobný dôchodok
a ku dňu, od ktorého žiada priznať vyrovnávací príplatok
je mu súčasne vyplácaný slovenský starobný dôchodok a český starobný dôchodok (poistencovi, ktorému bol priznaný predčasný starobný dôchodok, je k 1. januáru 2018 vyplácaný starobný dôchodok, pretože k tomuto dátumu už dovŕšil dôchodkový vek),
získal pred 1. januárom 1993 najmenej 25 rokov doby zabezpečenia, za ktoré mu bol po 31. decembri 1992 priznaný český starobný dôchodok,
získal od 1. januára 1993 do 31. decembra 2003 aspoň jeden rok doby poistenia v Slovenskej republike,
suma vyrovnávacieho príplatku má kladnú hodnotu.
Tieto podmienky musia byť splnené súčasne.
Ak poistenec je alebo bol sporiteľom, má nárok na vyrovnávací príplatok, ak splnil všetky vyššie uvedené podmienky a zároveň
uzatvoril zmluvu o poistení dôchodku zo starobného dôchodkového sporenia, alebo
uzatvoril dohodu o vyplácaní starobného dôchodku alebo predčasného starobného dôchodku programovým výberom a nemá na osobnom dôchodkovom účte evidované dôchodkové jednotky tvorené z povinných príspevkov, ktoré nie sú predmetom dohody o vyplácaní starobného dôchodku alebo predčasného starobného dôchodku programovým výberom, alebo
mu bola vyplatená suma podľa § 45 ods. 6 zákona č. 43/2004 Z. z. v znení zákona č. 183/2014 Z. z., pretože bola nižšia ako medián najnižších mesačných súm doživotného dôchodku bez zvyšovania dôchodku a bez pozostalostných dôchodkov, ktoré má poistiteľ záujem vyplácať.
Ak poistenec získal
obdobie výkonu služby policajta (príslušníka Policajného zboru, Hasičského a záchranného zboru, Horskej záchrannej služby, Slovenskej informačnej služby, Národného bezpečnostného úradu, Zboru väzenskej a justičnej stráže alebo colníka),
alebo obdobie výkonu služby profesionálneho vojaka
v rozsahu zakladajúcom nárok na dávku výsluhového zabezpečenia podľa zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov (15 rokov), má nárok na vyrovnávací príplatok, ak splnil všetky podmienky uvedené v prvom odseku časti „Podmienky nároku“ a zároveň požiadal o dávku výsluhového zabezpečenia.
Žiadosť sa podáva u platiteľa dôchodku. Ak platiteľom dôchodku je Sociálna poisťovňa, žiadosť sa podáva na tlačive určenom Sociálnou poisťovňou, ktoré je uverejnené na jej internetovej stránke. Súčinnosť na vyplnenie tlačiva žiadateľovi poskytnú zamestnanci Sociálnej poisťovne, ústredie alebo pobočky Sociálnej poisťovne, ktorí overia aj totožnosť žiadateľa. Rovnako žiadateľ s bydliskom v inom členskom štáte Európskej únie alebo v štáte, s ktorým má Slovenská republika uzatvorenú medzinárodnú zmluvu o sociálnom zabezpečení, môže po preukázaní totožnosti žiadosť podpísať pred zamestnancom príslušnej inštitúcie sociálneho poistenia v štáte bydliska. Namiesto overenia totožnosti možno dať osvedčiť pravosť podpisu žiadateľa, a to na obecnom/okresnom úrade, spôsobom obvyklým v mieste bydliska alebo pred notárom.
Žiadosť sa odovzdáva v pobočke alebo v ústredí Sociálnej poisťovne, možno ju zaslať aj na adresu:
Sociálna poisťovňa, ústredie, Ul. 29. augusta 8 a 10, 813 63 Bratislava.
Nárok na vyrovnávací príplatok poistenca, ktorému bol priznaný starobný dôchodok, vzniká odo dňa splnenia zákonom stanovených podmienok, najskôr od 1. januára 2016.
Nárok na vyrovnávací príplatok poistenca, ktorému bol priznaný predčasný starobný dôchodok vzniká, odo dňa splnenia zákonom stanovených podmienok, najskôr však od 1. januára 2018.
Suma vyrovnávacieho príplatku sa určí tak, že od sumy dôchodku, ktorá by poistencovi patrila, ak by dôchodok za doby zabezpečenia získané pred 1. januárom 1993 priznala Sociálna poisťovňa („fiktívna suma starobného dôchodku“), sa odpočíta súčet súm vyplácaných dôchodkov, ktorými môžu byť
suma slovenského starobného dôchodku,
suma českého starobného dôchodku,
suma vyplácaného výsluhového dôchodku,
suma starobného dôchodku vyplácaného z II. piliera
Vyrovnávací príplatok = fiktívna suma starobného dôchodku – (suma slovenského starobného dôchodku + suma českého starobného dôchodku),
Vyrovnávací príplatok = fiktívna suma starobného dôchodku – (suma slovenského starobného dôchodku + suma českého starobného dôchodku + suma vyplácaného výsluhového dôchodku),
Vyrovnávací príplatok = fiktívna suma starobného dôchodku – (suma slovenského starobného dôchodku + suma českého starobného dôchodku + suma starobného dôchodku vyplácaného z II. piliera),
Vyrovnávací príplatok = fiktívna suma starobného dôchodku – (suma slovenského starobného dôchodku + suma českého starobného dôchodku + suma vyplácaného výsluhového dôchodku + suma starobného dôchodku vyplácaného z II. piliera).
Ak Sociálna poisťovňa vyrovnávací príplatok prizná, každoročne bude automaticky skúmať, či má stále kladnú hodnotu, keďže suma českého aj slovenského dôchodku sa môže zmeniť, prípadne sa môže dôchodok prestať vyplácať.
Sociálna poisťovňa bude sumu vyrovnávacieho príplatku každoročne k 31. januáru novo určovať v závislosti od aktuálnej sumy slovenského starobného dôchodku a českého starobného dôchodku. Na účely určenia novej sumy vyrovnávacieho príplatku sa český starobný dôchodok prepočítava na eurá podľa kurzu eura k českej korune vyhláseného Európskou centrálnou bankou k 1. januáru kalendárneho roka, v ktorom sa suma vyrovnávacieho príplatku novo určuje.
Suma vyrovnávacieho príplatku sa každoročne nezvyšuje podľa § 82 zákona č. 461/2003 Z. z. v znení neskorších predpisov.
Vyrovnávací príplatok sa podľa § 117 ods. 9 zákona č. 461/2003 Z. z. o sociálnom poistení v znení zákona č. 140/2015 Z. z. vypláca spolu so starobným dôchodkom.
Nárok na výplatu vyrovnávacieho príplatku trvá v období, počas ktorého trvá nárok na výplatu slovenského starobného dôchodku a českého starobného dôchodku. Ak novo určená suma vyrovnávacieho príplatku k 31. januáru príslušného kalendárneho roka nemá kladnú hodnotu, nárok na jeho výplatu od výplatného dňa v apríli zaniká do výplatného dňa v marci nasledujúceho roka.
Ak poistenec, ktorému sa priznáva starobný dôchodok, už poberá invalidný dôchodok, prípadne starobný dôchodok, na ktorý bol prekvalifikovaný invalidný dôchodok
vypláca sa mu iba ten dôchodok, ktorý je vyšší a
Ak poistenec, ktorému sa priznáva starobný dôchodok, už poberá pozostalostný dôchodok (vdovský dôchodok alebo vdovecký dôchodok)
vypláca sa mu v plnej sume iba vyšší dôchodok,
Na účely porovnania súm dôchodkov pri súbehu nárokov na výplatu dôchodkov sa zohľadňuje súčet sumy vyrovnávacieho príplatku a sumy starobného dôchodku, na ktorých výplatu vznikol nárok. Tento súčet sa porovnáva s ďalším vyplácaným dôchodkom.
Ak nárok na výplatu vyrovnávacieho príplatku zanikol z dôvodu, že novo určená suma vyrovnávacieho príplatku k 31. januáru nemá kladnú hodnotu v období troch po sebe nasledujúcich kalendárnych rokoch, nárok na vyrovnávací príplatok zanikne 31. januára posledného z týchto kalendárnych rokov.
Nárok na vyrovnávací príplatok nezaniká uplynutím času.
Nárok na vyrovnávací príplatok a nárok na jeho výplatu zaniká dňom smrti fyzickej osoby, ktorá splnila podmienky nároku na vyrovnávací príplatok a podmienky nároku na jeho výplatu.
1. Čo je vyrovnávací príplatok a čo je jeho účelom?
Vyrovnávací príplatok je osobitná dôchodková dávka, ktorou sa dorovnáva rozdiel medzi vyplácanými českými a slovenskými dôchodkami a dôchodkom, na ktorý by mal poistenec nárok, ak by sa ČSFR nerozdelila.
2. Kto má nárok na vyrovnávací príplatok?
Nárok na vyrovnávací príplatok má poberateľ slovenského starobného dôchodku, ktorému sa vypláca aj český starobný dôchodok, ak
získal pred 1. januárom 1993 najmenej 25 rokov československého obdobia dôchodkového poistenia, za ktoré mu bol po 31. decembri 1992 priznaný český starobný dôchodok,
získal od 1. januára 1993 do 31. decembra 2003 najmenej jeden rok obdobia poistenia podľa právnych predpisov Slovenskej republiky,
uzatvoril zmluvu o poistení dôchodku alebo dohodu o vyplácaní starobného/predčasného starobného dôchodku programovým výberom a nemá evidované dôchodkové jednotky tvorené z povinných príspevkov, ak je sporiteľ,
požiadal o výsluhový dôchodok, ak získal aspoň 15 rokov výsluhového zabezpečenia, a
3. Ako požiadať o vyrovnávací príplatok?
Žiadosť sa podáva u platiteľa dôchodku. Ak dôchodok vypláca Sociálna poisťovňa, žiadosť sa podáva na tlačive, ktoré je uverejnené na internetovej stránke Sociálnej poisťovne, v časti Formuláre tu: Žiadosť o vyrovnávací príplatok. Pomoc pri vyplnení tlačiva žiadateľovi poskytnú zamestnanci Sociálnej poisťovne, ktorí overia aj totožnosť žiadateľa. Namiesto overenia totožnosti možno dať osvedčiť pravosť podpisu žiadateľa, a to na obecnom/okresnom úrade alebo pred notárom.
Žiadosť sa odovzdáva v pobočke alebo v ústredí Sociálnej poisťovne alebo zasiela na adresu:
Sociálna poisťovňa, ústredie,
Ul. 29. augusta 8 a 10,
4. Ako sa určí suma vyrovnávacieho príplatku?
Suma vyrovnávacieho príplatku sa určí tak, že od fiktívnej sumy dôchodku sa odpočíta úhrn sumy slovenského a českého starobného dôchodku. Český starobný dôchodok sa prepočítava na eurá podľa kurzu eura k českej korune vyhláseného Európskou centrálnou bankou, ktorý je platný ku dňu, od ktorého sa vyrovnávací príplatok priznáva (v tomto prípade od 1. januára 2016).
Fiktívna suma dôchodku (FS) = 585,50 eur mesačne
Suma slovenského starobného dôchodku (Ssvk)= 250 eur mesačne
Suma českého starobného dôchodku (Scz ) = 200 eur mesačne (po prepočte českej koruny na eurá)
Vyrovnávací príplatok = FS – (Ssvk + Scz)
Vyrovnávací príplatok = 585,50 – (250 + 200)
Vyrovnávací príplatok = 585,50 – 450
Vyrovnávací príplatok = 135,50 eur mesačne
Od 1. januára 2016 vznikol poistencovi nárok na vyrovnávací príplatok v sume 135,50 eur mesačne.
5. Nové určenie sumy vyrovnávacieho príplatku
Sociálna poisťovňa bude sumu vyrovnávacieho príplatku každoročne k 31. januáru novo určovať v závislosti od aktuálnej sumy slovenského a českého starobného dôchodku. Český starobný dôchodok sa prepočítava na eurá podľa kurzu eura k českej korune vyhláseného Európskou centrálnou bankou k 1. januáru kalendárneho roka.
Vyrovnávací príplatok bol priznaný od 1. januára 2016 v sume 135,50 eur mesačne.
FS k 31. januáru 2017 = 593,70 eur mesačne (585,50 + 8,20 valorizácia 2017)
Suma slovenského starobného dôchodku (Ssvk) k 31. januáru 2017= 258,20 eur mesačne
Suma českého starobného dôchodku (Scz ) k 31. januáru 2017 = 210 eur mesačne (po prepočte českej koruny na eurá kurzom platným k 1. januáru 2017 a valorizácii podľa právnych predpisov Českej republiky)
Nová suma vyrovnávacieho príplatku = FS – (Ssvk + Scz)
Vyrovnávací príplatok = 593,70 - (258,20 + 210)
Vyrovnávací príplatok = 125,50 eur mesačne
Suma vyrovnávacieho príplatku sa zníži od splátky dôchodku v apríli 2017.
6. Ako sa vypláca vyrovnávací príplatok?
Vyrovnávací príplatok sa vypláca spolu so starobným dôchodkom.
7. Dokedy trvá nárok na výplatu vyrovnávacieho príplatku?
Poberateľ slovenského starobného dôchodku má nárok na výplatu vyrovnávacieho príplatku v období trvania nároku na výplatu slovenského a českého starobného dôchodku, a to dovtedy kým suma vyrovnávacieho príplatku má kladnú hodnotu.
Vyrovnávací príplatok bol priznaný od 1. januára 2016 v sume 12,80 eur mesačne.
FS k 31. januáru 2017 = 508,20 eur mesačne
Suma slovenského starobného dôchodku (Ssvk) k 31. januáru 2017 = 350 eur mesačne
Suma českého starobného dôchodku (Scz ) k 31. januáru 2017 = 170 eur mesačne (po prepočte českej koruny na eurá kurzom platným k 1. januáru 2017 a valorizácii podľa právnych predpisov Českej republiky)
Vyrovnávací príplatok = 508,20 - (350 + 170)
Vyrovnávací príplatok = 508,20 – 520,00
Vyrovnávací príplatok = - 11,80
Suma vyrovnávacieho príplatku nemá kladnú hodnotu, výplata vyrovnávacieho príplatku sa preto zastaví od splátky dôchodku v apríli 2017.
8. Kedy zanikne nárok na vyrovnávací príplatok?
Ak poistencovi zanikol nárok na výplatu vyrovnávacieho príplatku a opäť nevznikne v období troch kalendárnych rokov, zaniká aj nárok na vyrovnávací príplatok, a to 31. januára tretieho kalendárneho roka.
9. Čo robiť, ak sa za obdobia poistenia pred 1. januárom 1993 vypláca slovenský dôchodok?
Poistencovi, ktorý je zároveň aj poberateľom českého starobného dôchodku, odporúčame obrátiť sa so žiadosťou o „dorovnávací přídavek“ na Českú správu sociálneho zabezpečenia: http://www.cssz.cz/cz/evropska-unie/duchodove-pojisteni/dorovnavaci-pridavek-nekterym-pozivatelum-ceskych-a-slovenskych-starobnich-duchodu.htm.
Ktoré doklady potrebujete na spísanie žiadosti o priznanie starobného dôchodku v pobočke Sociálnej poisťovne odporúčame pozrieť si v časti : Aké doklady potrebujete k žiadosti o dôchodok?
§ 13 ods. 2 písm. a) piaty bod, § 69b až § 69d, § 81 ods. 7 písm. b), § 82 ods. 1 a 8, § 117 ods. 9 zákona č. 461/2003 Z. z. o sociálnom poistení v znení neskorších predpisov